30 लाख में नपा बनाएगी 4 यात्री प्रतीक्षालय
नपाध्यक्ष ने अधिकारियों व ठेकेदार को दिए काम शुरू करने के निर्देश
भास्कर संवाददाता | जावरा
नगर में आने वाले चार बाहरी रूट पर नगरपालिका यात्री प्रतीक्षालय बनाएगी। रविवार को नपाध्यक्ष ने अधिकारियों के साथ जगह फाइनल कर काम शुरू करने के निर्देश दिए। महीनेभर में प्रतीक्षालय बनकर तैयार होंगे। इससे यात्रियों को सुविधा होगी।
अभी इंदिरा गांधी बस स्टैंड के अलावा नगर में कहीं भी यात्री प्रतीक्षालय नहीं है। ऐसे में लोग रोड किनारे बैठकर या खड़े रहकर बसों का इंतजार करते हैं। रोड पर बैठे या खड़े रहने हादसे का डर बना रहता है। बारिश व धूप में दिक्कत का सामना करना पड़ता है। महीनेभर पहले सिंहस्थ बजट में नपा को चार जगह यात्री प्रतीक्षालय बनाने की स्वीकृति मिली थी। इसके टेंडर सहित सभी कागजी प्रक्रिया पूरी हो गई है। अब केवल काम शुरू होना है। रविवार दोपहर नपाध्यक्ष अनिल दसेड़ा ने स्थान का निरीक्षण कर फाइनल किया और अधिकारियों को काम शुरू करने के निर्देश दे दिए। नपा का दावा है यात्री प्रतीक्षालय महीनेभर में बनकर तैयार होंगे।
महेंद्रनगर के बाशिंदों को मिलेगा पानी, दूर होगी निकासी की समस्या- वार्ड 5 के महेंद्रनगर में पेयजल समस्या है। नालियां नहीं होने से गंदा पानी रोड पर पसरा रहता है। इससे लोग परेशान हैं। रविवार दोपहर नपाध्यक्ष दसेड़ा ने अधिकारियों के साथ इस कॉलोनी का भी निरीक्षण किया। लोनिवि शाखा प्रभारी सोनी को निर्देश दिए कि वे महेंद्रनगर तक पाइप लाइन डालने आैर नाली निर्माण का इस्टीमेट बनाएं। जल्दी काम शुरू होगा और रहवासियों को मूलभूत सुविधाएं मिलेंगी। कॉलोनी में स्वच्छता अभियान के तहत बन रहे सुविधाघर का निरीक्षण भी किया। नपा पूरे शहर में करीब 1200 सुविधाघर अनुदान योजना के तहत बनवा रही है।
इन स्थानों पर बनेंगे प्रतीक्षालय
रविवार को नपाध्यक्ष दसेड़ा ने भीमाखेड़ी फाटक चौराहे व तालनाका क्षेत्र में हुसैन टेकरी तरफ जाने वाले रोड किनारे जगह का चयन किया। दोनों स्थानों के साथ ही नगर के खाचरौद नाका व उज्जैन बायपास पर लालाखेड़ा फंटे के पास भी एक-एक यात्री प्रतीक्षालय बनेगा। प्रत्येक की लागत करीब 7.50 लाख रुपए है। यानी कुल 30 लाख रुपए में चार प्रतीक्षालय बनकर तैयार होंगे। निरीक्षण व जगह चयन के दौरान प्रभारी सीएमओ अशोक शर्मा, लोक निर्माण शाखा प्रभारी मनीष सोनी, शैलेंद्रसिंह, पार्षद प्रतिनिधि भूरू भाई साथ थे। ठेकेदार भी मौजूद थे जिन्हें एक-दो दिन में ही काम शुरू करने के निर्देश दिए हैं।
hin_Deva hin_Deva mar_Deva hin_Deva hin_Deva hin_Deva hin_Deva hin_Deva